ব্রাক্ষণবাড়িয়ায় রেলস্টেশনে হামলাকারীরা ইসলাম ও স্বাধীনতাবিরোধ বলে মন্তব্য করেছেন রেলমন্ত্রী মুজিবুল হক। শনিবার বিকেল ৪টার দিকে ব্রাহ্মণবাড়িয়া রেলস্টেশন পরিদর্শনে এসে তিনি এ মন্তব্য করেন। তিনি বলেন, “রেলে হামলকারীরা ইসলাম ও স্বাধীনতা বিরোধী। তারা মানবতার শত্রু। উন্নয়নকে ব্যাহত করতে তারা ব্রাহ্মণবাড়িয়া রেলস্টেশনে হামলা চালিয়ে আড়াই কোটি টাকারও বেশি রেল সম্পদ ক্ষতি করে।” তিনি আরো বলেন, “এ রেলস্টেশনে তাণ্ডবের ঘটনায় মামলা হয়েছে। তদন্ত কমিটিও গঠন করা হয়েছে। যারা এসব তাণ্ডব চালায়, ভিডিও ফুটেজের মাধ্যমে তাদের চিহ্নিত করে আইনগত ব্যবস্থা নেয়া হবে। সেদিনের তাণ্ডবে ব্রাহ্মণবাড়িয়া রেল স্টেশনের যে ক্ষতি হয়, তা শতভাগ পূরণের জন্য মন্ত্রণালয়ের পক্ষ থেকে পদক্ষেপ নেয়া হবে।”রেলস্টেশন পরিদর্শনের সময় রেলমন্ত্রীর সাথে ছিলেন, ব্রাহ্মণবাড়িয়া-৩ আসনের সংসদ সদস্য র আ ম উবায়দুল মোকতাদির চৌধুরী, ডেপুটি রেলওয়ে ম্যানেজার (ডিআরএম) মো. আরিফুজ্জামান, প্রধান বাণিজ্যিক কর্মকর্তা (সিসিএম) সরদার শাহাদত আলী, পূর্বাঞ্চল রেলওয়ের মহাব্যবস্থাপক (জিএম) মো. মকবুল আহমেদ ও রেলওয়ে নিরাপত্তা বাহিনীর (আরএনবি) চীফ কমান্ড্যান্ট আমিনুর রশীদ প্রমুখ।